arnastofnun/IGC-2024 huggingface dataset:
Einkamál Þórhalls

Þórhallur Gunnarsson dagskrárstjóri segir tekjur sínar frá Ríkisútvarpinu vera einkamál. Í viðtali við Fréttablaðið í dag hefur fávís lögmaður hans það eftir stjórnarskránni. En Hróbjartur Jónatansson hefur rangt fyrir sér. Í stjórnarskránni segir hvergi, að tekjur manna séu einkamál. Lögmaðurinn fylgir tízku slúbberta, sem skilgreina fjármál sem einkamál. Fjármál eru ekki einkamál, skattar eru ekki einkamál, eignir eru ekki einkamál. Þetta eru allt saman skattskyld fjármál, en ekki einkamál. Hegðun Þórhalls heima fyrir er hins vegar einkamál, svo og hugsanlega hegðun hans í bílnum.
Fyrsta lotan fór vel

Ísland stóð sig vel í fyrstu lotu varnar gegn kreppunni. Stýrivextir voru hækkaðir. Hluti af lækkun krónunnar gekk til baka. Verðbólgan verður minni en ætlað var. Bankar og útrásarfyrirtæki riða ekki til falls. Nú bíða menn eftir næstu lotu. Hún byrjar í Bandaríkjunum, þar sem verðmæti fasteigna lækkar enn, í mörgum tilvikum niður fyrir skuldir. Meðallækkun fasteigna þar nemur rúmlega 10%. Unnvörpum verða fjölskyldur gjaldþrota þar á næstu mánuðum. Hér hafa fasteignir verið ofprísaðar síðan 80%-90% lánin voru tekin upp í góðærinu. Hætt er við, að margir lendi í vandræðum vegna þess.
Skrímslafréttir vinsælar

Vinsælasta fréttin á Eyjan.is er um karl, sem gengur með barni. Sú næsta í röðinni fjallar um indverska stúlku, sem fæddist með tvö andlit. Fréttamat notenda hefur ekkert breyzt um aldir. Þegar fréttamiðlar komu til sögunnar fyrir fjórum öldum, voru skrímslafréttir vinsælar. Til dæmis af eldspúandi drekum. Þá voru fyrirsagnir svona: “Grátandi móðir. Frétt um grimmilegt og hræðilegt morð á herra Trat.” Sú frétt var raunar sönn, Trat var skorinn í parta. Ekki er fráleitt að ætla, að eitthvað sé hæft í slíkum fréttum núna. Karlinn gengur sennilega með barni og stúlkan er sennilega með tvö andlit.
Verra ástand í Írak

Viðtöl vestrænna blaðamanna við borgara á götum Bagdað sýna verra ástand en var á tíma Saddam Hussein. Harðstjórn hann beindist gegn afmörkuðum hópum, en hernám vesturveldanna beinist gegn almenningi. Fólk skortir vatn til drykkjar og enga vinnu er að hafa. Olía og benzín fást ekki í þessu mikla olíuríki. Innviðir samfélagsins hafa verið rústaðir, sagan líka. Landflótti frá Írak er vaxandi. Hernámsstjórar og leppstjórar hafa engin tök á fólki. Þeir fela sig á græna svæðinu, sem varð fyrir fimmtán mínútna stórskotaárás á páskadag. Það er lélegt skrípó að telja ástandið fara batnandi í Írak.
Ritstjórar tala út úr hól

Sigurjón Egilsson, þáverandi fréttastjóri Fréttablaðsins, hefur bloggað um dularfullan atburð á ritstjórn þess. Þorsteinn Pálsson ritstjóri gekk hart fram í að fá Sigurjón til að eyða gögnum í tölvupóstmálinu. Það snerist um aðförina að Baugi. Þá hafa ritstjórarnir Styrmir Gunnarsson og Þorsteinn Pálsson ekki svarað frétt Herðubreiðar um vitneskju Styrmis um yfirvofandi húsleit hjá Baugi. Báðir hafa talað út úr hól að hætti lögmanna. Það eykur traustið á frétt Herðubreiðar. Embætti ríkislögreglustjóra reynist vera hlaupatík kolkrabbans og Styrmis. Þorsteinn er kominn í yfirhylminguna.
Hvar er hauskúpan

Enginn fjölmiðill hefur svo ég viti birt mynd af hauskúpunni, sem fannst um páskana á Kjalarnesi. Talað er um hana sem hauskúpu eða hluta af hauskúpu. Handhafi gripsins gaf sig fram og þóttist ekki hafa vitað, að hún væri af manni! Gallinn við fréttina er, að engin mynd birtist af hauskúpunni. Samt hlýtur að skipta máli fyrir notendur frétta, að þeir sjái umdeildan hlut, svo að þeir geti myndað sér skoðun á málinu. Þetta er líklega hluti af “need to know” stefnunni: Að pupullinn skuli fá að vita nákvæmlega það, sem vísir menn og hliðverðir telja hann þurfa að vita. Ekki gramm umfram það.
Þrælpólitísk olympía

Olympíusamband Íslands vasast í pólitík eins og Alþjóða olympíunefndin. Þessir aðilar ákveða meira eða minna hugsunarlaust að halda leika í ýmsum löndum, þar sem glæpamenn stjórna. Ábyrgðarmenn þessa hafa enga burði til að axla ábyrgð á pólitískum afleiðingum hinna þrælpólitísku gerða sinna. Það er auðvitað pólitík að hafa olympíuleika í Peking í sumar. Eins og það var pólitísk ákvörðun að hafa olympíuleika í Berlín 1936. Hitler notaði þá til að treysta völd sín í Þýzkalandi. Og glæpalýðurinn í Kína gerir slíkt hið sama núna. Ólafur E. Rafnsson hefur ekki burði til að axla sína ábyrgð.
“Markmiðið náðist”

Ríkissjónvarpið sagði áðan í kvöldfréttum rangt frá ummælum George W. Bush Bandaríkjaforseta í maí árið 2003. Hann sagði ekki, að “mestu átökin væru afstaðin” í stríðinu gegn Írak. Hann sagði “mission accomplished”, sem þýðir, að markmiðið náðist. Af þessu var tekin minnisstæð ljósmynd um borð í bandarísku herskipi. Hún var raunar síðar ritskoðuð og orðin “mission accomplished” þurrkuð út. Langur vegur er milli “mestu átökin afstaðin” og “mission accomplished”. Ég velti fyrir mér, hvort fölsun ríkissjónvarpsins sé angi af áráttu fjölmiðla nútildags að milda og fegra staðreyndir.
Ofbeldi óvættarins

Ný þýðing hefur ekki lagað Gamla testamentið. Söguhetjan er Jahve, karlkyns óvættur, sem lofar hópnauðganir á börnum (Lot) og fjöldamorð (Móses). Þessi ofbeldistryllir er lítt mildaður af félagslegum rétttrúnaði nýs útgáfutíma, á Íslandi árið 2007. Karlremban, barna- og kvennahatrið leynir sér ekki. Ofvaxið mínum skilningi er, að það sé grunnur kristni. Ég svitna, þegar ofsatrúarmenn þylja það með réttum númerum á versum, telja það einnig hafa spásagnargildi. Stundum lít ég í Gamla testamentið, en legg það frá mér, því ég þoli illa ofbeldi. Munkarnir, sem skálduðu það, voru kexruglaðir.
Skítugar rannsóknir

Alvarlegasta afleiðing samdráttar í fréttamiðlum eru lakari fréttir. Þegar dregin eru saman segl, er fyrst hætt við þær fréttir, sem eru dýrastar. Það er rannsóknablaðamennskan, sem verður útundan. Hún kostar mikið fé, mikinn tíma, mikla þolinmæði. Svo hefur komið í ljós, að notendur fjölmiðla fagna ekki rannsóknum. Traustið á Washington Post minnkaði í Watergate-málinu, sem gerði blaðið frægt. Skíturinn, sem grafinn er upp í rannsóknum, límist við fjölmiðlana sjálfa. Við höfum fræg dæmi um slíkt hér á landi. Hópar geðsjúklinga svívirða fjölmiðla og fjölmiðlunga, sem velta við steinum.
Kenna okkur efahyggju

Stríðið gegn Írak hefur kennt okkur að vantreysta skyggnum, sem sendimenn nýlenduríkja sýna í Öryggisráði Sameinuðu þjóðanna. Gereyðingarvopn Íraks voru ekki til, þótt Colin Porter sýndi myndir af þeim. Leyniþjónustur nýlenduríkjanna hafa sætt sig við, að stjórnvöld falsi skýrslur þeirra. Var fyrir löngu orðið ljóst í Bretlandi og um daginn einnig í Bandaríkjunum. Á fölsuðum forsendum var farið í stríð með tilheyrandi glæpum. Hér eftir verður blásið á fullyrðingar leyniþjónustanna, hvort sem þær hafa verið ritskoðaðar eða ekki. Heilbrigð efahyggja tekur við af taumlausri trúgirni.
Tala í sínum einkamiðlum

Umræðan um vegvísi til Evrópu og um göslara og masara í pólitík var flutt á heimasíðum aðila. Athugasemdir nafnleysingja neðanmáls skiptu engu. Þetta er heilbrigð þróun í skoðanaskiptum á vefnum. Nafngreindir menn, sem allir kannast við, skiptast á skoðunum. Hver þeirra talar frá sínum einkamiðli, sínu púlti. Bloggsafnarar eins og Blogg.gáttin.net og Eyjan.is raða svo ummælum upp á þráð fyrir okkur þá lötu. Við getum sett okkur inn í umræðuna alla, þegar okkur hentar. Aðrir fylgjast með henni í rauntíma. Í stað samtals höfundar við aðdáendur er komið samtal milli ábyrgra heimasíðna.
Véfrétt túlkuð

Túlkun manna á orðum Björns Bjarnasonar um vegvísi til Evrópu minnir mig á túlkun manna á véfréttinni í Delfí. Annað hvort getur eða vill pólitíkusinn ekki tjá sig á skiljanlegan hátt. Þarf svo eða telur sig þurfa að taka þátt í umræðu um, hvernig beri að túlka sig. Miklu betra er, að menn skrifi og tali þannig, að meiningin sé ótvíræð. Ég fékk lítið út úr þessum fyrri hluta umræðunnar. Bitastæðari var seinni hluti hennar, hvort mikilvægt sé að skipta pólitíkusum í gerendur og hugsuði. Eða með öðrum orðum í göslara og masara. Þessi síðari hluti var gagnlegur, vakti með mér nýjar hugsanir.
Snarpur málfundur í bloggi

Björn Bjarnason hóf umræðuna föstudaginn langa. Hallgrímur Thorsteinsson og Össur Skarphéðinsson gripu hana samdægurs. Guðmundur Magnússon og Egill Helgason héldu henni áfram laugardaginn. Hallgrímur og Pétur Tyrfingsson luku henni aðfaranótt sunnudagsins. Þeir ræddu ummæli Björn um vegvísi til Evrópu og um skiptingu pólitíkusa í göslara og masara. Ekkert dagblað komst nálægt umræðunni. Hún hófst og endaði án afskipta hefðbundinna fjölmiðla. Auðvelt var að fylgjast með henni á blogg.gattin.net. Vefurinn hefur mátað pappírinn í snörpum skoðanaskiptum. Málfundurinn hefur verið endurvakinn.
Sannleikur og sætar skoðanir

Pólitískur rétttrúnaður fjallar meðal annars um, að fólk eigi bara að viðra sætar skoðanir, en ekki “hatursræðu”. Í Þýzkalandi reynir rétttrúnaður að hindra birtingu sannleikans um hryllingsríkið Ísrael. Í Bandaríkjunum jafngildir landráðum að efast um leiðtogann mikla á stríðstíma. Í Hollandi og á Norðurlöndum bannar rétttrúnaður, að sannleikurinn sé sagður um íslam. Að það er frumstæð eyðimerkurtrú með kvenhatri og ofbeldisdýrkun. Eins og raunar líka Gamla testamentið. Skaðlegur er pólitískur réttrúnaður af þessu tagi. Enginn hefur burði eða vald til að stimpla skoðanir sem “hatursræðu.”
Kirkjugarður á gangstétt

Næststærsti bílakirkjugarður Seltjarnarness er á gangstéttinni við einbýlishúsið að Kirkjubraut 13. Þar býr líklega fólk, sem á erfitt með að laga sig að siðvenjum í þéttbýli. Um átta skrjóðar eru á stéttinni, sumir með númerum og aðrir ekki. Þeir hafa verið þar síðan ég fór að ganga daglega um götuna. Til þess að komast framhjá kirkjugarðinum, þarf að ganga út á miðja götu. Það er auðveldara núna, þegar svellin hafa bráðnað. Stærsti bílakirkjugarðurinn á Nesinu er nálægt Gróttu, við Bygggarð. Þar eru fjórtán bílar við náttúruminjasvæði. Bílar eru líklega náttúruminjar.
Grámyglur tvær

“Brinkmanship” heitir á amerísku, þegar grámyglur tvær horfast í augu og hvorug vill líta undan. Ýmis íbúasamtök í nágrenni gatnamóta Miklubrautar og Kringlumýrarbrautar eru í grámygluleik við borgina. Þau sætta sig ekki við hugmynd meirihluta borgarstjórnar um mislæg gatnamót. Hún snýst um þriggja hæða gatnamót, þar af tvær neðanjarðar. Íbúasamtökin vilja hafa allt klabbið neðanjarðar. Hugmynd meirihlutans kostar fjórtán milljarða króna, en íbúasamtökin vilja dýrari lausn. Endir grámygluleiksins verður sá, að öllu málinu verður frestað. Með framhaldi á núverandi mengun.
Hvítir miðar hringlaga

Til skamms tíma var Lýðheilsustöð rekin af sérvizku í manneldismálum. Þá átti hún hvíta miða hringlaga, sem hún límdi yfir erlendar innihaldsskrár á umbúðum matvæla. Erlendu skrárnar voru ítarlegri en þær íslenzku og sögðu meðal annars frá viðbættum sykri. Lýðheilsustöð þótti óbærilegt að upplýsa fólk um slíka fásinnu. Ekki einu sinni til hjálpar þeim, sem vildu forðast viðbættan sykur. Nú er öldin önnur hjá þessari fyrrum sérvizkulegu stofnun. Starfsmaður hennar skrifaði nýlega blaðagrein, sem varaði við notkun á viðbættum sykri. Hvítu miðarnir hringlaga eru því væntanlega úr sögunni.
Íslenzk sætsúpa

Fjölmiðlaþróun á Íslandi er svipuð og í Bandaríkjunum, þótt hún sé síðar á ferðinni hér. Ungt fólk er áhugalítið um fréttir, kaupir ekki dagblöð og nennir ekki að horfa á sjónvarpsfréttir. Þetta leiðir til vanþekkingar á umheiminum. Þar að auki hefur þróast hér á landi krumpuð útgáfa af fréttum. Það eru gerilsneyddar fréttir, sem forðast blóð, svita og tár. Íslendingar vilja brenglaðar fréttir, nafnlausa sætsúpu, sem sparar fólki áhyggjur af illa séðum veruleika. Bandarískir fjölmiðlar eru lausir við sætsúpuna, en eru samt á undanhaldi. Ég held, að hér séu erfið ár framundan í fjölmiðlun.
Hatursræða í Hollandi

Hægri sinnaði pólitíkusinn Geert Wilders í Hollandi hyggst gefa út kvikmynd um íslam. Hún á að sýna, hversu umburðarlaus og fastistísk íslam sé í raun. Varla á hún erfitt með að sýna dæmin. Nógar myndir eru til af brjáluðum skríl að brenna fána og sendiráð og heimta afsökunarbeiðni. Hollendingar eru búnir að fá upp í kok af geðluðru og fjölmenningarstefnu yfirvalda. Theo van Gogh var myrtur og Ayaan Hirsi Ali er landflótta undan brjáluðum múslimum. Stjórnvöld reyna að hindra frumsýninguna, en þá fer hún bara á YouTube. Ritskoðun er ókleif og “hatursræður” eru bara fullgildar skoðanir.
Fullveldis-kreppan

Eftir páska mun fólk átta sig. Þegar dýrtíðin leikur lausum hala, skulum við muna, að við erum ekki í Evrópusambandinu. Við höfum eigin krónu og eigin seðlabanka. Við höfum okkar eigin tök á efnahagsmálum og við höfum okkar eigin okurvexti. Og sjálfstæði okkar felst í að þýða lög og reglur Evrópu yfir á íslenzku. Gerið ykkur í hugarlund, hvernig ástandið væri, ef hér ríkti evra og engin verðbólga. Ef Seðlabankinn hefði verið afskaffaður og ríkisstjórnin hefði ekki þau tök á efnahagsmálum, sem hún er sögð hafa sem fullvalda ríkisstjórn. Það væri himnaríki, engin fullveldis-kreppa.
Skrípó af Jesú Kristi

Nánast daglega birtist í dagblöðum heilsíðu skrípamynd af Jesú Kristi með þyrnikórónu. Hann er hafður fávitalegur á myndinni, en enginn gerir sér rellu út af því. Það er af því að við búum í samfélagi, sem gerir sér ekki rellu út af tjáningu fólks. Veraldlegu samfélagi, sem hafnar bannhelgi. Vesturlönd komu sér upp slíku samfélagi í kjölfar frönsku og bandarísku byltinganna í lok átjándu aldar. Lönd múslima hafa ekki frelsast á sama hátt undan trúarkreddum. Þegar múslimar fara til Vesturlanda verða þeir að laga sig að öðrum siðum, svo sem birtingu teikninga af spámönnum.
Fáfróðir naflaskoðarar

Margt ungt fólk tekur persónumiðla á borð við YouTube og Facebook fram yfir upplýsingamiðla á borð við Google og Wiki. Það hefur minni áhuga á fréttum en eldri kynslóðir höfðu á þess aldri. Það er furðulega illa upplýst, en hefur þó miklar skoðanir, til dæmis í bloggi, jafnvel undir nafni. Margt ungt fólk er meira sjálfmiðjað en eldri kynslóðir voru á þess aldri, hugsar mest um eigið líf. Það hafnar einstökum atriðum í tjáningarfrelsi, telur rétt að setja hömlur á rangar eða vondar skoðanir. Til dæmis útlendinga-, gyðinga- eða arabahatur. Framtíð lýðræðis er því ekki í traustum höndum.
Ingibjörg með slæðuna

Ingibjörg Sólrún Gísladóttir bar slæðu á fundi með Hamid Karzai, forseta Afganistans. Hún lagaði sig að siðum þarlendra. Ekkert er við það að athuga. Ef Karzai vill, að konur beri slæðu, þegar þær koma til hans, er rétt að fara eftir því. Á sama hátt gat ráðherra í Bretlandi krafizt þess, að kona, sem kom á skrifstofu hans, bæri ekki slæðu. Í Bretlandi er ekki siður, að gestir beri slæðu. Múslimar í Bretlandi kolbrjáluðust samt út af því. Þeir brjálast út af svo mörgu. Sinn er siður í landi hverju. Við tökum ekki upp siði múslima. Og ekki reglur þeirra um teikningar af spámönnum.
Blix: Algert fíflastríð

“A war of utter folly” er fyrirsögn greinar Hans Blix í Guardian í dag. Vopnaeftirlitsstjórinn segir stríðið gegn Írak vera algert fíflastríð. Innrásin 2003 hafi verið harmleikur fyrir Írak, Bandaríkin og Sameinuðu þjóðirnar. Hún var gerð í trássi við niðurstöður vopnaeftirlitsmanna. Hún rústaði alþjóðalögum um samskipti ríkja og breytti Írak í stjórnlausar rústir. Breytti Bandaríkjunum í siðlaust ríki hryðjuverka og pyndinga. Blix notar harðari orð en ég. Hann vill gera forgöngumenn stríðsins ábyrga. Þar á meðal er auðvitað tvíeyki Davíðs Oddssonar og Halldórs Ásgrímssonar.
Manhattan-martröð í 101

Gamla eigendur einbýlishúsa dreymir um íbúð í lúxusblokk. Þar er húsvörður í anddyri og viðgerðarmaður, sem skrúfar perur í ljósastæði. Þar er lyfta upp að íbúðardyrum og hljóðhelt milli íbúða. Þannig var ímynd frá Manhattan seld fyrir offjár í háhýsum við Skúlagötu og í Skuggahverfi. Veruleikinn er hins vegar martröð. Einn getur ekki notað flygil, því að hann heyrist milli hæða. Símtöl heyrast líka milli hæða. Gólfefni losna, útveggjaflísar falla á vegfarendur. Útsýnisgler út að Esjunnni er matt. Eini staðurinn, sem ekki lekur, eru svalirnar. Málaferli og matsnefndir einkenna Manhattan Íslands.
Seintekinn stríðsgróði

Seintekinn gróði er að fara í stríð við Íran. Grikkir reyndu án árangurs. Herodotus skrifaði um það frægt sagnfræðirit. Síðan reyndu Rómverjar og Tyrkir og höfðu ekki erindi. Sovétríkin og Bretland gerðu tilraun til þess á síðustu öld, en urðu frá að hverfa. Bandaríkin hröktu Mosaddeg frá völdum 1953 og settu upp leppkeisara. Hann var hrakinn brott og síðan hafa engir riðið feitum hesti frá fætingi við Íran. Nú fer að líða að nýju stríði við Íran til að fylkja bandarísku þjóðinni um völd repúblikana heima fyrir. Það stríð mun ganga enn verr en misheppnuðu stríðin gegn Írak og Afganistan.
Goggi reiknar gróðann

George W. Bush Bandaríkjaforseti segir stríðið við Írak vera kostnaðarins virði. Hann er líklega að hugsa um þær 200 billjónir króna, sem talið er, að stríðið hafi kostað. Kannski líka um 4.000 hermenn, sem hafa fallið og 30.000, sem hafa slasazt. En hann er ekki að hugsa um kreppuna. Ekki heldur um mannfall Íraka, sem nú er frá 350.000 manns upp í 1.000.000 manns. Mikið af því eru óbreyttir borgarar. Og hver er gróðinn á móti. Gereyðingarvopn voru ekki gerð upptæk. Al Kaída starfar í Írak, sem það gerði ekki fyrir stríð. Bandaríkin stela einhverju af olíu, sem segir lítið upp í kostnað.
Véfrétt talar dulmál

Rúv.is segir í gær, að “umræddur fíkniefnabrotamaður” hafi tapað máli gegn “fyrrverandi ritstjóra og blaðamanni” Blaðsins. Slíkt er nafnleysi sumra fjölmiðla í dag. Svo geld er sum blaðamennska orðin hér. Fréttamenn skjálfa af ótta við Persónuvernd. Hversu margir eru fyrrverandi ristjórar Blaðsins? Er ekki nærri þeim öllum höggvið í texta fréttar Rúv? Kemur kannski frétt í Rúv.is um, að “gullsmiður í Fálkagötu” sé sakaður um að hafa nauðgað hinni frægu “konu í Vesturbænum”? Því getur Rúv.is ekki sagt sannleikann í þessu máli? Að Sigurjón Egilsson var sýknaður af kæru Franklíns Steiner.
Gjaldþrota fjölskyldur

Gjaldmiðlar Evrópu og Austur-Asíu stóðust sveiflurnar í nótt. Jen og evra hækkuðu í verði. Aðeins dollarinn féll. Krónan mun fylgja dollar eins og fyrri daginn. Spákarlar segja, að stýrivextir muni lækka í Bandaríkjunum, úr 2,25% niður í 1,5% síðar á árinu. Sem fyrr eru það léleg íbúðalán, sem riða mest í kreppunni. Í Bandaríkjunum og á Íslandi var almenningur ginntur til að taka dýr lán til að kaupa íbúðir á yfirverði. Hér var fólk meira að segja hvatt til að taka lán í erlendum gjaldeyri. Margar íbúðir eru orðnar verðminni en skuldirnar og fjölskyldurnar rúlla síðan beint á hausinn.
Eins og Rómverji í Róm

Ef ég er í Tyrklandi, fer ég úr skónum, þegar ég geng inn í mosku. Af því að þar er til þess ætlazt. Ef ég er í Sádi-Arabíu, forðast ég áfengi. Af því að þar er til þess ætlazt. Þetta eru þættir af reglunni: Þegar þú ert í Róm, hagar þú þér eins og Rómverjar. Ég segi ekki múslimum, hvernig þeir eigi að haga sér í heimalöndum þeirra. En ég ætlast til hins sama af þeim. Ég ætlast til, að þeir hagi sér eins og Íslendingar, þegar þeir eru á Íslandi. Finnst fráleitt, að fulltrúi múslima komi hér fram í fjölmiðlum með framandi forskrift um, af hverjum ég megi ekki teikna skrípamyndir.
Kínamúr um Tíbet

Kínastjórn bannar blaðamönnum að fara til Tíbet. Hún lokaði líka tengingum landsmanna við Google, Yahoo, YouTube og aðra nýmiðla, sem birta efni um Tíbet. Hún truflar tölvupóst blaðamanna. Allt er þetta til að geta logið um Tíbet eins og henni þóknast, án þess að neinn mótmæli. Í skjóli leyndar er Wen Jiabao forsætis nú að ljúga furðufréttum um ástand mála og mannfall í Tíbet. Aðgerðir Kína gegn tjáningarfrelsi og mannréttindum eru sönnun þess, að hún er óhæf um að halda olympíuleika. Sýna líka, hversu vanhæf Alþjóða olympíunefndin er um að taka heimspólitískar ákvarðanir.
Serbar sigruðu Nató

Fjölmiðlar hafa ekki sagt allan sannleikann um uppþot Serba í Kosovo. Þeir náðu á sitt vald dómhúsi í Mitrovitsa, sveitarfélagi Serba. Hröktu brott dómara Sameinuðu þjóðanna og hermenn Nató. Í gagnárás náði Nató húsinu aftur, setti aftur inn dómarana og tók með sér 50 fanga. Andófsmenn kveiktu í flutningabílum Nató og frelsuðu fangana. Eitt vantar í allar þessar fréttir, útkomuna. Hún var sú, að Sameinuðu þjóðirnar og Nató hrökkluðust aftur frá dómhúsinu og héldu yfir brúna yfir ána Ibar, sem skilur milli Serba og Albana í Kosovo. Serbar höfðu því sigur á Nató í þessum bardaga.
Íslenzk teikning af spámanni

Eðlileg er birting íslenzkrar teikningar af Múhameð spámanni í DV í morgun og í Sögunni allri á morgun. Hún er í samræmi við samfélag, sem reis á Vesturlöndum í kjölfar byltinganna í Frakklandi og Bandaríkjunum í lok átjánu aldar. Þá var oki presta létt af kristnum þjóðum, þær urðu frjálsar. Allt var þetta í anda Voltaire, sem barðist gegn hræsni og miðaldahyggju, sem enn stýrir heimi Íslams. Bylting fólkksins gerði því kleift að hæðast að trúarhræsni, þar á meðal hræsni múslima. Eðlilegt er, að Salmann Tamini biðjist afsökunar á að hafa reynt að troða íslömskum miðöldum upp á Ísland.
Dollar lækkaði enn í nótt

Spákaupmenn búast við lækkun stýrivaxta í Bandaríkjunum í dag niður í 2%. Þess vegna lækkaði dollar enn á mörkuðum í Austur-Asíu í nótt. Kreppan í spilavítum fjármálaheimsins lýtur ekki lengur rökum, heldur skelfingu og spilafíkn. Úr því að hægt er að leika dollarann svona grátt, má reikna með, að krónan sé veikari leiksoppur. Eins og kom raunar í ljós í gær, þegar hún féll um 7%. Evran stendur hins vegar eins og klettur í hafinu. Kreppan sýnir, að krónan er handónýt. Hún veldur margvíslegum vandræðum, of háum vöxtum og of bröttum sveiflum. Stjórnvöld virðast ekki skilja þetta.
Olympíuleikar öfgaríkis

Skelfilegt er, að fáfróðir öldungar í olympíunefndum heims ákveði að hafa olympíuleika í Kína. Þetta ofbeldishneigða alræðisríki veldur vandræðum víðs vegar um heim, allt frá Tíbet til Súdan, frá Taívan til Íslands. Hér var tjáningarfrelsi afnumið í nokkra daga, meðan siðlausir ráðamenn okkar slefuðu utan í fjöldamorðingja frá Kína. Eins og í Þýzkalandi árið 1936 eru olympíuleikarnir 2008 fyrst og fremst áróður fyrir mesta illveldi heims. Íþróttamenn og áhorfendur, sem fara til Kína í sumar, eru fyrst og fremst leiktjöld. Í þágu fólskuvalds, sem hefur allan heiminn í gíslingu.
Brottrekstrarsök ókunn

Enn hafa fjölmiðlar ekki upplýst, hvers vegna Guðlaugur Þór Þórðarson rak Magnús Pétursson. Almannarómur segir heilbrigðisráðherra telja forstjóra Landspítalans vera andvígan einkavæðingu. Ef svo, þá hefur ráðherrann talið það frá upphafi, því að hann hefur aldrei viljað hitta forstjórann. Líklegt er því að fleira blandist hér við, þótt fjölmiðlar hafi ekki sinnt skyldu sinni. Hins vegar er ljóst, að ráðherrann vill einkavæða Landspítalann. Samkvæmt reynslunni frá Bandaríkjunum og Bretlandi má fólk búast við, að sú stefna leiði til verri þjónustu og hærri kostnaðar fólks af veikindum.
Svartur dagur krónunnar

Krónan hefur lækkað um fjórðung frá áramótum. Hennar svarti mánudagur var í morgun, þegar hún hrundi um 6%. Hún fellur meira að segja hraðar en dollar, sem á þó mjög bágt. Evran hækkar og hækkar aftur á móti, var á hádegi komin í 119 krónur. Krónan er úreltur gjaldmiðill, sem ræður ekki við íslenzkt efnahagslíf. Hún er þó enn til, því að ríkisstjórnin nennir ekki og þorir ekki að taka efnahags-ákvarðanir. Í nærri áratug hefur stefna stjórnvalda falizt í að sofa og reisa álver til að halda fullum dampi. Því mun kerfið fá timburmenn í hvert skipti sem lýkur vinnu við álver og orkuver.
Neyðarfundur í seðlabanka

Neyðarfundur var haldinn í seðlabanka USA í gærkvöldi. Federal Reserve lækkaði stýrivexti niður í 3,25% til að verjast hruni dollars og banka. JP Morgan var studdur til að kaupa rústir Bear Sterns bankans. Þegar sól reis í austri hrundu pappírar eins og domino-kubbar. Í Japan féll dollar í 96 jen og hlutabréf hrundu. Spákaupmenn búast ekki við árangri í samstarfi seðlabanka um að kaupa dollara. Skelfingin er orðin að vegvísi braskara. Eftir skellinn í Austur-Asíu hófst dagurinn í Evrópu með almennri lækkun pappíra, einkum banka og dollara. Búist er við 1% lækkun stýrivaxta USA á þriðjudaginn. Olíu- og Írakskreppan siglir hratt. Okkar skrípakróna fellur.